ময়মনসিংহ জেলার ইতিহাসঃ  ১৭৫৭ সালে পলাশীর প্রান্তরে বাংলার স্বাধীনতার সূর্য অস্তমিত হবার পর এই ভূখন্ড ইস্ট ইন্ডিয়া কোম্পানির অধিকারে আসে। বাংলা-বিহার-উড়িষ্যার সচেতন মানুষ কখনোই ইস্ট ইন্ডিয়া কোম্পানির দুঃসানকে নীরবে মেনে নেয়নি। বৃহত্তর ময়মনসিংহ  অঞ্চলকে কেন্দ্র করে ইস্ট ইন্ডিয়া কোম্পানির বিরুদ্ধে প্রজারা প্রতিরোধ কার্যক্রম সম্প্রসারিত করতে শুরু করে। দূরদর্শী বৃটিশরা রাজস্ব আদায় এবং স্থানীয় বিদ্রোহ দমনের সুবিধার্তে ১৭৮৭ সালের ১ মে ময়মনসিংহ জেলা গঠন করে। তৎকালীন ময়মনসিংহ জেলার বিভিন্ন স্থান সময়ের বিবর্তনে সিলেট, ঢাকা, রংপুর ও পাবনা জেলার অন্তর্ভূক্ত হয়ে পড়ে। মুক্তাগাছার জমিদার রঘুনন্দন আচার্যের দান করা জমিতে ১৮১১ সালে প্রতিষ্ঠিত ময়মনসিংহ শহরকে কেন্দ্র করে ১৮৪৫ সালে জামালপুর, ১৮৬০ সালে কিশোরগঞ্জ, ১৮৬৯ সালে টাঙ্গাইল ও ১৮৮২ সালে নেত্রকোনা মহকুমা গঠন করা হয়।  হুসেইন মুহাম্মদ এরশাদের নেতৃত্বাধীন সরকার প্রশাসনিক সুবিধার কথা বিবেচনা করে ১৯৮৪ সালে ময়মনসিংহ জেলার মহকুমা টাঙ্গাইল, জামালপুর, কিশোরগঞ্জ এবং নেত্রকোণাকে স্বতন্ত্র জেলা হিসেবে ঘোষণা করে। পরবর্তীতে জামালপুর জেলাকে ভেঙ্গে শেরপুর নামে আরো একটি জেলা গঠিত হয়। সম্প্রতি শেখ হাসিনার নেতৃত্বাধীন সরকার কিশোরগঞ্জ জেলার অন্তর্গত ভৈরব উপজেলাকেও জেলায় উন্নীত করেছে।  ঐতিহাসিকগণের মতে, প্রাচীন বংগরাজ্য বৃহত্তর ঢাকা ও ময়মনসিংহ জেলা নিয়ে গঠিত ছিল। ময়মনসিংহ অঞ্চলেই হিন্দু রাজাগণ মৌর্য শাসন প্রতিষ্ঠা করেন। পরবর্তীকালে  গুপ্ত ও পাল শাসকরা ময়মনসিংহ অঞ্চল শাসন করেন। সেন বংশীয় রাজাদের শাসনামলের শেষ দিকে নৈতিক স্খলন আর প্রশাসনিক দুর্বলতার সুযোগে মুসলমান বাদশাহগণ বাংলা অধিকার করলে ময়মনসিংহেও এর প্রভাব পড়ে। সিকান্দার শাহ্ এর আমল, মোঘল আমল, নবাবী আমল, কোম্পানী আমল এবং স্বাধীনতাপূর্ব পাকিস্তান আমলেও ময়মনসিংহ অঞ্চলের ব্যাপক প্রভাব-প্রতিপত্তি রয়েছে। ৩৯ টি পরগণা ময়মনসিংহ জেলার অন্তর্গত ছিল বলে সরকারি তথ্যমতে জানা যায়। পরগণাগুলো হলো- ময়মনসিংহ, আলাপসিংহ, জাফরশাহী, বনভাওয়াল, পুথুরিয়া, কাগমারী, আন্টীয়া, বড় বাজু, সেরপুর, হাজবাদি, খালিয়াজুরী,  জয়নশাহী, কুড়ি খাই, নছরৎশাহী, লতিফপুর, মকিমাবাদ, আটগাও, বলরামপুর, বরিকান্দি, বাউ খন্দ, চন্দ্রপ্রতাপ, ঈদগা, ইছকাবাদ, বায় দোম, সিংধা দরজিবাজ, কাসেমপুর, নিক্লী, সাসরদি, হাউলী, জকুজিয়াল, ইছাপুর, বরদাখতি, পাতিলা দহ, তুলন্দর, ইছপসাহী, হোসেন শাহী, হোসেনপুর, সুসঙ্গ ও নাসিরুর্জিয়াল।  ১৭৮৭ সালের ১মে বেগুনবাড়ির কোম্পানিকুঠিতে জেলার কার্যক্রম শুরু হয়। ১৭৯১ সালে সেহড়া মৌজায় জেলা অফিস স্থানান্তরিত হয়। ১৮৬৯ সালে ময়মনসিংহ পৌরসভা গঠিত হয়। ১৭৮৭ সালে ডাক ব্যবস্থার প্রচলন হবার পর ১৮৮০ সালে মানি অর্ডার ব্যবস্থা চালু  হয়। ১৮৮১ সালে প্রথম আদমশুমারি হয়, ১৮৮৩ সালে টেলিগ্রাফ ব্যবস্থা চালু হয়, ১৮৮৪ সালে রাস্তায় প্রথম কেরোসিনের বাতি জ্বালানো হয়, ১৮৮৬ সালে ঢাকা-ময়মনসিংহ রেলপথ প্রতিষ্ঠা হয়, ১৮৯৯ সালে ময়মনসিংহ-জগন্নাথগঞ্জ রেলপথ চালু হয়। এসবই ময়মনসিংহ জেলার অতীত গৌরবময় ঐতিহ্যের প্রতিচ্ছবি।  বৃটিশ বিরোধী বিভিন্ন আন্দোলন, পাগলপন্থী বিদ্রোহ, ফকির বিদ্রোহ, টংক আন্দোলন, তেভাগা আন্দোলন, কৃষক আন্দোলন, ৬৯-এর গণ আন্দোলন, ১৯৭১ এর মুক্তিযুদ্ধসহ গণতান্ত্রিক প্রতিটি আন্দোলন সংগ্রামে ময়মনসিংহ অঞ্চলের সাহসী মানুষের উল্লেখযোগ্য ভূমিকার  স্বীকৃতি রয়েছে ইতিহাসের পাতায়। মুক্তিযুদ্ধের প্রথম পর্যায়ে জলছত্র-মধুপুর, ভালুকা, ফাতেমা নগর (কালির বাজার)-এর প্রতিরোধ যুদ্ধ যেমন গুরুত্বপূর্ণ একইভাবে গুরুত্বপূর্ণ তেলিখালির যুদ্ধ এবং ধানুয়া কামালপুরের যুদ্ধও।  ময়মনসিংহ জেলার অবস্থানঃ  ময়মনসিংহ বাংলাদেশের অন্যতম বৃহৎ, প্রাচীন এবং সমৃদ্ধ জেলা। ময়মনসিংহ জেলার উত্তরে গারো পাহাড় এবং ভারতের মেঘালয় রাজ্য, দক্ষিণে গাজীপুর জেলা, পূর্বে নেত্রকোণা ও কিশোরগঞ্জ জেলা এবং পশ্চিমে শেরপুর, জামালপুর ও টাঙ্গাইল জেলা। জেলার ভৌগোলিক অবস্থানঃ ২৪০০২৩১ থেকে ২৫০২৫৫৬ উত্তর  অক্ষাংশ এবং ৮৯০৩৯০০ থেকে ৯১০১৫৩৫ পূর্ব দ্রাঘিমাংশ।  নামকরণঃ  অন্যান্য জেলার মতোই ময়মনসিংহ জেলার নামকরণ নিয়েও ইতিহাসবিদদের মধ্যে ভিন্নমতের প্রচলন রয়েছে। ময়মনসিংহ ছাড়া নাসিরাবাদ এবং মোমেনশাহী নাম দুটিই এ অঞ্চলে ব্যাপকভাবে ব্যবহৃত হয়ে এসেছে।  মোগল আমলে মোমেনশাহ নামে একজন সাধক ছিলেন, তাঁর নামেই মধ্যযুগে অঞ্চলটির নাম হয় মোমেনশাহী। ষোড়শ শতাব্দীতে বাংলার স্বাধীন সুলতান সৈয়দ আলাউদ্দিন হোসেন শাহ তাঁর পুত্র সৈয়দ নাসির উদ্দিন নসরত শাহর জন্য এ অঞ্চলে একটি নতুন রাজ্য গঠন করেছিলেন, সেই থেকেই নসরতশাহী  বা নাসিরাবাদ নামের সৃষ্টি। প্রকাশ আছে, নাসিরাবাদ নাম পরিবর্তন হয়ে ময়মনসিংহ হয় একটি ভুলের কারণে। বিশ টিন কেরোসিন বুক করা হয়েছিল বর্জনলাল এন্ড কোম্পানীর পক্ষ থেকে নাসিরাবাদ রেল স্টেশনে। এই মাল চলে যায় রাজপুতনার নাসিরাবাদ রেল স্টেশনে। এ নিয়ে অনেক দুর্ভোগ পোহাতে হয়। পরবর্তীতে আরো কিছু বিভ্রান্তি ঘটায় রেলওয়ে স্টেশনের নাম পরিবর্তন করে ময়মনসিংহ রাখা হয়। সেই থেকে নাসিরাবাদের পরিবর্তে ময়মনসিংহ ব্যবহৃত হয়ে আসছে।  ১৭৭৯-তে প্রকাশিত রেনেল এর ম্যাপে মোমেসিং নামটি বর্তমান ময়মনসিংহ অঞ্চলকেই নির্দেশ করে। তার আগে  আইন-ই-আকবরীতে মিহমানশাহী এবং মনমনিসিংহ সরকার বাজুহার পরগনা হিসাবে লিখিত আছে; যা বর্তমান ময়মনসিংহকেই ধরা যায়। এসব বিবেচনায় বলা যায় সম্রাট আকবরের রাজত্ব কালের পূর্ব থেকেই ময়মনসিংহ নামটি প্রচলিত ছিলো। জেলা পত্তন কালে ময়মনসিংহ অঞ্চলের সমৃদ্ধ জমিদারগণ সরকারের কাছে জেলার নাম ময়মনসিংহ রাখার আবেদন করলে সরকার তা গ্রহণ করে নেন।  ময়মনসিংহ জেলার প্রশাসনিক তথ্যঃ  বর্তমানে ময়মনসিংহ জেলার আয়তন দাঁড়িয়েছে ৪৩৬৩.৪৮ বর্গ কিলোমিটার যা দেশের মোট আয়তনের ২.৯৬% । ময়মনসিংহ জেলায় রয়েছে ১২টি উপজেলা, ১৩টি থানা, ১০টি পৌরসভা,  ১৪৬টি ইউনিয়ন, ২২০১টি মৌজা, ২৭০৯টি গ্রাম। জেলার উপজেলাগুলো হলো- ঈশ্বরগঞ্জ, গফরগাঁও, গৌরীপুর, ত্রিশাল, ধোবাউড়া, নান্দাইল, ফুলপুর, ফুলবাড়ীয়া, ভালুকা, ময়মনসিংহ সদর, মুক্তাগাছা এবং হালুয়াঘাট।  ময়মনসিংহ জেলার ইউনিয়নগুলো হলো- ধোবাউড়া উপজেলাঃ দক্ষিণ মাইজপাড়া, গামারীতলা, ধোবাউড়া, পোড়াকান্দুলিয়া, গোয়াতলা, ঘোষগাঁও, বাঘবেড়। হালুয়াঘাট উপজেলাঃ ভূবনকুড়া, জুগলী, কৈচাপুর, হালুয়াঘাট, গাজিরভিটা, বিলডোরা, শাকুয়াই, নড়াইল, ধারা, ধুরাইল, আমতৈল, স্বদেশী। মুক্তাগাছা উপজেলাঃ দুল্লা, বড়গ্রাম, তারাটী, কুমারগাতা, বাশাঁটী, মানকোন,  ঘোগা, দাওগাঁও, কাশিমপুর, খেরুয়াজানী। ফুলপুর উপজেলাঃ ছনধরা, রামভদ্রপুর, ভাইটকান্দি, সিংহেশ্বর, ফুলপুর, পয়ারী, রহিমগঞ্জ, বালিখা, কাকনী, রূপসী, বালিয়া, বওলা, ঢাকুয়া, বানিহালা, তারাকান্দা, গালাগাঁও, কামারগাঁও, রামপুর, কামারিয়া, বিসকা। গৌরীপুর উপজেলাঃ মইলাকান্দা, গৌরীপুর, অচিন্তপুর, মাওহা, সহনাটী, বোকাইনগর, রামগোপালপুর, ডৌহাখলা, ভাংনামারী, সিধলা। ময়মনসিংহ সদরঃ অষ্টধার, কুষ্টিয়া, বোররচর, পরানগঞ্জ, সিরতা, চরঈশ্বরদিয়া, চরনিলক্ষীয়া, আকুয়া, খাগডহর, দাপুনিয়া, ঘাগড়া, ভাবখালী, বয়ড়া। ফুলবাড়ীয়া উপজেলাঃ নাওঁগাও, পুটিজানা,  কুশমাইল, বালিয়ান, দেওখোলা, ফুলবাড়ীয়া, বাক্তা, রাঙ্গামাটিয়া, এনায়েতপুর, কালাদহ, রাধাকানাই, আছিম, ভবানীপুর। ত্রিশাল উপজেলাঃ ধানীখোলা, বৈলর, কাঠাল, কানিহারী, রামপুর, ত্রিশাল, হরিরামপুর, সাখুয়া, বালিপাড়া, মঠবাড়ী, মোক্ষপুর, আমিরাবাড়ি। ঈশ্বরগঞ্জ উপজেলাঃ ঈশ্বরগঞ্জ, সোহাগী, সরিষা, আঠারবাড়ী, জাটিয়া, মাইজবাগ, মগটুলা, রাজিবপুর, উচাখিলা, তারুন্দিয়া, বড়হিত। নান্দাইল উপজেলাঃ বেতাগৈর, মোয়াজ্জেমপুর, নান্দাইল, চন্ডিপাশা, গাংগাইল, রাজগাতী, মুশুল্লী, সিংরইল, আচারগাঁও, শেরপুর, খারুয়া, জাহাঙ্গীরপুর। গফরগাঁও উপজেলাঃ রসুলপুর,  বারবাড়ীয়া, চরআলগী, সালটিয়া, যশরা, রাওনা, মশাখালী, গফরগাঁও, পাঁচবাগ, উস্থি, লংগাইর, পাইথল, দত্তেরবাজার, নিগুয়ারী, টাংগাব। ভালুকা উপজেলাঃ উথুরা, মেদুয়ারী, ভরাডোবা, ধীতপুর, বিরুনিয়া, ভালুকা, মল্লিকবাড়ী, ডাকাতিয়া, কাচিনা, হবিরবাড়ী, রাজৈ।  সর্বশেষ আদমশুমারী (২০০১ সালে অনুষ্ঠিত) অনুযায়ী ময়মনসিংহ জেলার মোট জনসংখ্যা ৪৪,৮৯,৭২৬ জন। এর মধ্যে পুরুষের সংখ্যা ২২,৯৭,৩০২ জন এবং মহিলার সংখ্যা ২১,৯২,৪২৪ জন। মোট জনসংখ্যার ৯৪.৭৩% মুসলমান, ৪.২৫% হিন্দু, ০.৭৫% খ্রিষ্টান এবং ০.০৬% বৌদ্ধ। জেলার নির্বাচনী আসন নম্বর ১৪৬-১৫৬ এবং  মোট ভোটার সংখ্যা ২৯১৬৭১১ জন (পুরুষ- ১৪৪২৬৯৮ জন এবং মহিলা- ১৪৭৪০১৩ জন)। জেলার বার্ষিক জনসংখ্যা বৃদ্ধির হার ১.২৭%।